I dag sker det oftere, at butiksansatte bliver udsat for trusler og verbale overfald. Derfor skal der nu handling til for at løse det. Fagforeningen HK Handel vil have de butiksansatte beskyttet af en lov, der gør det muligt at straffe kunder. Det reagerer det nordjyske folketingsmedlem, retsordfører Preben Bang Henriksen (V), nu på. -	Det er jo grove løjer, må jeg sige. Det hører jo ingen steder hjemme. Det er jo rent udsagt trusler og injurier, og kan behandles sådan. Der skal sættes en stopper for det, ingen tvivl om det, siger han. Ja HK har jo selv et forslag. De siger, de ikke kan håndtere det, og beder jer om hjælp. De siger, det kunne være fint, hvis butiksansatte var beskyttet ligesom politibetjente. -	Ja, jeg ville gerne hjælpe, men der må jeg sige, at hvis de butiksansatte skal nyde den samme beskyttelse, som der står i straffelovens paragraf 119, om vold mod offentligt ansatte og så videre, så bliver der altså rigtig mange danskere, der falder ind under den bestemmelse, og det ville være helt upportionelt. - Der er efter min opfattelse andre bestemmelser, som bør tages i anvendelse, for det her skal selvfølgelig stoppes på en eller anden måde, lyder det fra Preben Bang Henriksen (V). Hvad er det så, I som politikere kan gøre for at hjælpe de butiksansatte og HK Handel? -	Jeg mener sådan set, at grundlaget allerede ligger i straffelovens bestemmelser om trusler. Det vil altså sige, at butiksansatte kan gå til politiet med det. Herudover så er det også regulære injurier. Og der gælder jo det specielle med injurier, at man kan gå til politiet med dem, og hvis ikke politiet går videre med det, kan man selv anlægge en injuriesag og få straffet vedkommende med bøde eller fængsel. - Det er en ret som alle har, som bliver udsat for det her. Det er selvfølgelig altid lidt besværligt at gå i retten, og jeg kan derfor kun anbefale HK at assistere på det her område, så der kan blive sat et par eksempler. Hvordan kunne det hjælpe, at HK hjælper de ansatte til at gå videre med de her sager? -	   Hvis HK går ind og fører eksempelvis et par injuriesager på de her ytringer, så er jeg helt sikker på, at det vil have en præventiv virkning. Injuriesager kan jo give bøder, fængsel, erstatning og lignende. Og hvis sådan et par sager kan føres til ende, så er jeg helt sikker på, at så bliver der sendt et signal til ligesindede om, at man skal tale ordentligt.

Opsummering:
HK vil have beskyttet butiksansatte under tjenestemandsloven, så de er beskyttet, når de oplever trusler. Nu anbefaler retsordfører, at HK selv slæber de sure kunder i retten for at sætte et eksempel.